Bendekoeëls eis lewe van vierjarige  (Argieffoto: Kent Williamson) ŉ Vierjarige kind is Woensdagaand dood in ŉ skynbare geval van bendegeweld in Ottery in Kaapstad. Volgens kol. Andrè Traut, polisiewoordvoerder, is die meisie teen 18:50 in ŉ wendyhuis in Woodgate Court geskiet. Sy is na ŉ hospitaal gehaas waar sy later aan haar beserings beswyk het. ŉ 48-jarige man is ook tydens die voorval getref en gewond. Hy word in ŉ hospitaal behandel. “Drie verdagtes het van die toneel gevlug en word gesoek in verband met die voorval. Daar word vermoed dat bendes op mekaar geskiet het en dat die meisie in die kruisvuur beland het.” Enigiemand met inligting word versoek om Stop Misdaad te kontak by 08600 10111.